ପ୍ରଥମ ପର୍ଯ୍ୟାୟ ପରୀକ୍ଷଣରେ କେବଳ ଟିକାର ପାର୍ଶ୍ବ ପ୍ରତିକ୍ରିୟାକୁ ଦେଖାଯାଇଥିବା ବେଳେ ଦ୍ବିତୀୟ ପର୍ଯ୍ୟାୟରେ ଲୋକଙ୍କ ଦେହରେ ରୋଗ ପ୍ରତିରୋଧକ ଶକ୍ତିକୁ ଦେଖାରାଯାଇଥିଲା । ତୃତୀୟ ପର୍ଯ୍ୟାୟରେ ଟିକାର ପ୍ରଭାବକୁ ଦେଖାଯିବ ।
ଭୁବନେଶ୍ୱରଃ ଆସନ୍ତା ସପ୍ତାହ ଆରମ୍ଭରୁ ରାଜ୍ୟରେ ଆରମ୍ଭ ହେବ କରୋନା ଟିକା ବା କୋଭାକ୍ସିନର ତୃତୀୟ ତଥା ଗୁରୁତ୍ୱପୂର୍ଣ୍ଣ ମାନବ ପରୀକ୍ଷଣ । ରାଜ୍ୟର ଏକ ମାତ୍ର କେନ୍ଦ୍ର ଭାବେ ଭୁବନେଶ୍ବରର ସମ୍ ହସ୍ପିଟାଲରେ ଏହି ମାନବ ପରୀକ୍ଷଣ ହେବ । ଏଥିରେ ସାମିଲ ହେବେ ଏକ ହଜାରରୁ ଅଧିକ ସ୍ୱେଚ୍ଛାସେବୀ ।
ପ୍ରଥମ ଓ ଦ୍ବିତୀୟ ପର୍ଯ୍ୟାୟ ପରୀକ୍ଷଣର ସଫଳତା ପରେ ଏହି ତୃତୀୟ ପର୍ଯାୟ ପରୀକ୍ଷଣ ଉପରେ ଏବେ ସମସ୍ତଙ୍କ ନଜର । ଏଥି ପାଇଁ ସବୁ ପ୍ରସ୍ତୁତି ଚୂଡ଼ାନ୍ତ ହୋଇଥିବା ବିଭାଗୀୟ ଅଧିକାରୀମାନେ କହିଛନ୍ତି । ସାରା ଦେଶର ୨୧ଟି ମାନବ ପରୀକ୍ଷଣ କେନ୍ଦ୍ର ଭିତରେ ରାଜ୍ୟରୁ ଏକ ମାତ୍ର ପରୀକ୍ଷଣ କେନ୍ଦ୍ର ଭାବେ ସ୍ଥାନୀତ ହୋଇଛି ସମ୍ ହସ୍ପିଟାଲ ।
"ଆଗାମୀ ସପ୍ତାହରୁ ଆମ କୋଭାକ୍ସିନ କେନ୍ଦ୍ରରେ ଆରମ୍ଭ ହେଉଛି ତୃତୀୟ ପର୍ଯ୍ୟାୟ ହ୍ୟୁମାନ ଟ୍ରାଏଲ ବା କୋଭିଡ ଟିକାର ମାନବ ପରୀକ୍ଷଣ । ଦେଶରେ କାର୍ଯ୍ୟକ୍ଷମ ଥିବା ମୋଟ ୨୧ଟି କେନ୍ଦ୍ରରେ ୨୬ ହଜାର ଲୋକଙ୍କ ଦେହରେ ଏହି ମାନବ ପରୀକ୍ଷଣ ହେଉଛି । ଆମର ଏଠି ୨,୦୦୦ରୁ ଅଧିକ ସ୍ୱେଚ୍ଛାସେବୀଙ୍କ ଦେହରେ ହେବ ଏହି ପରୀକ୍ଷଣ । ପ୍ରଥମ ଦୁଇଟି ଟ୍ରାଏଲ ସଫଳତାର ସହ ଶେଷ ହୋଇଛି । ଏହି ତୃତୀୟ ପର୍ଯ୍ୟାୟ ପରୀକ୍ଷଣକୁ ନେଇ ଆମେ ବହୁତ ଆଶାନ୍ୱିତ ଅଛୁଁ," କହିଛନ୍ତି ସମ୍ କୋଭାକ୍ସିନ କେନ୍ଦ୍ରର ପ୍ରିନ୍ସିପାଲ ଇନଭେଷ୍ଟିଗେଟର ବା ବିଭାଗୀୟ ମୁଖ୍ୟ ଡାକ୍ତର ଇ. ଭେଙ୍କଟ ରାଓ ।
ମାନବ ପରୀକ୍ଷଣରେ ୧୮ ବର୍ଷରୁ ଆରମ୍ଭ କରି ୬୦ ବର୍ଷ ବୟସ୍କ ଓ ବିଭିନ୍ନ ଜଟିଳ ରୋଗ ଭୋଗୁଥିବା ରୋଗୀଙ୍କ ଉପରେ ଏହି ଟିକା ପ୍ରୟୋଗ କରାଯିବ ବୋଲି ସେ କହିଛନ୍ତି । ପୂର୍ବରୁ ଶେଷ ହୋଇଥିବା ପ୍ରଥମ ପର୍ଯ୍ୟାୟ ପରୀକ୍ଷଣରେ କେବଳ ଟିକାର ପାର୍ଶ୍ବ ପ୍ରତିକ୍ରିୟାକୁ ଅନୁଧ୍ୟାନ କରାଯାଇଥିବା ବେଳେ ଦ୍ବିତୀୟ ପର୍ଯ୍ୟାୟରେ ଲୋକଙ୍କ ଦେହରେ ଥିବା ରୋଗ ପ୍ରତିରୋଧକ ଶକ୍ତିକୁ ଅନୁଧ୍ୟାନ କରାଯାଇଥିଲା ।
ତୃତୀୟ ପର୍ଯ୍ୟାୟରେ ଟିକାର ପ୍ରଭାବକୁ ଅନୁଶୀଳନ କରାଯିବ । ବିଶେଷ କରି ଏହି ଟିକା କୋଭିଡ୍ ରୋଗ ଉପରେ କାବୁ ପାଇ ପାରୁଛି ନା ନାହିଁ ତାହା ଉପରେ ଗୁରୁତ୍ୱ ଦିଆଯିବ। ସେଥି ପାଇଁ ଏ ଥର ଅଧିକ ଯତ୍ନଶୀଳ ହେବାକୁ ପଡ଼ିବ ବୋଲି କହିଛନ୍ତି ଭେଙ୍କଟ ରାଓ ।
